**Ministru kabineta noteikumu projekta**

**„Memoriālo muzeju apvienības nolikums”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma 16.panta pirmā daļa, Publisko aģentūru likuma pārejas noteikumu 2.punkts, Valsts sekretāru 2012.gada 28.jūnija sanāksmes (protokola Nr.26 52.§) protokollēmums. |
| 2. | Pašreizējā situācija un problēmas | Publisko aģentūru likuma (stājies spēkā 2010.gada 1.janvārī) pārejas noteikumu 1.punktā ir noteikts, ka ar šā likuma spēkā stāšanos spēku zaudē Publisko aģentūru likums (Latvijas Republikas Saeimas un Ministru Kabineta Ziņotājs, 2001, 10.nr.; 2002, 23.nr.; 2005, 6.nr.; 2008, 1.nr.; 2009, 1., 2., 6.nr.).  Saskaņā ar Publisko aģentūru likuma pārejas noteikumu 2.punktu ministrijām ir jāizvērtē valsts aģentūru darbības atbilstība šā likuma prasībām, un Ministru kabinetam līdz 2013.gada 1.janvārim jāpieņem lēmumu par attiecīgās aģentūras darbības turpināšanu, aģentūras likvidēšanu vai reorganizēšanu, ievērojot Valsts pārvaldes iekārtas likuma 15.pantā noteiktās prasības.  Ņemot vērā iepriekš minēto, ir nepieciešams veikt Memoriālo muzeju apvienībasdarbības izvērtējumu un apstiprināt jaunu nolikumu, jo pašreiz spēkā esošie Ministru kabineta 2009.gada 2.jūn.ija noteikumi Nr.504 „Valsts aģentūras „Memoriālo muzeju apvienība” nolikums” (Latvijas Vēstnesis, 2009, 92.nr.) ir izdoti saskaņā ar spēku zaudējušā Publisko aģentūru likuma 8.panta trešo daļu un, atbilstoši jaunā Publisko aģentūra likuma pārejas noteikumu 5.punktam, ir piemērojami ne ilgāk kā līdz 2013.gada 1.janvārim.  Publisko aģentūru likuma un tā pārejas noteikumu mērķis ir valsts aģentūru statusu saglabāt tikai tām aģentūrām, kuras darbojas uz saimnieciskā aprēķina principiem (*sk.* *likumprojekta „Publisko aģentūru likums” anotācijas I sadaļas 2.punktu*).  Atbilstoši Publisko aģentūru likumam ir izšķiramas divas būtiskas aģentūras pazīmes:  1) aģentūrai ir noteikta kompetence publisko maksas pakalpojumu sniegšanas jomā (likuma 4.panta pirmā daļa);  2) aģentūras budžetu galvenokārt veido tās ieņēmumi par sniegtajiem maksas pakalpojumiem, citi pašu ieņēmumi, dāvinājumi un ziedojumi, kā arī ārvalstu finanšu palīdzība (likuma 13.panta pirmā daļa). Aģentūra var saņemt dotāciju no vispārējiem ieņēmumiem (likuma 13.panta otrā daļa), taču atbilstoši likuma mērķim šīs dotācijas īpatsvaram jābūt nelielam, aģentūrai ir jānodrošina sava darbība patstāvīgi.  Ņemot vērā minēto, Kultūras ministrija ir veikusi Kultūras ministrijas padotībā esošās valsts aģentūras „Memoriālo muzeju apvienība” darbības un finansēšanas izvērtējumu atbilstoši Publisko aģentūru likumā noteiktajiem valsts aģentūru darbības principiem un finansēšanas modelim.  Valsts aģentūra „Memoriālo muzeju apvienība” šobrīd faktiski darbojas kā tiešās pārvaldes iestāde, jo tās darbība pamatā tiek nodrošināta no valsts budžeta dotācijas. Faktiskā pašu ieņēmumu daļa procentuāli veido tikai daļu no kopējā budžeta, piemēram, 2009.gadā faktiskie pašu ieņēmumi sastādīja 2 083 LVL, jeb  2.21% no kopējā budžeta, 2010.gadā 11 594 LVL, jeb  4.43% un 2011.gadā – 12 977 LVL, jeb  4.51%. Tādējādi, kaut gan valsts aģentūra „Memoriālo muzeju apvienība” sniedz maksas pakalpojumus saskaņā ar maksas pakalpojumu cenrādi, iegūtie finanšu līdzekļi no šiem pakalpojumiem veido vien daļu no valsts aģentūras „Memoriālo muzeju apvienības” budžeta līdzekļiem un pamatā tiek izmantoti muzeja sniegto maksas pakalpojumu faktisko izmaksu segšanai. Lielāko finansējuma daļu valsts aģentūra „Memoriālo muzeju apvienība” saņem no valsts budžeta dotācijām no vispārējiem ieņēmumiem un projektu konkursos gūtajiem līdzekļiem. Līdz ar to, valsts aģentūras „Memoriālo muzeju apvienība” finansējums neatbilst Publisko aģentūru likumā noteiktajam valsts aģentūru finansēšanas modelim.  Saskaņā ar Likuma par budžetu un finanšu vadību 5. panta devīto daļu Ministru kabinets izdod noteikumus par valsts tiešās pārvaldes iestāžu sniegto maksas pakalpojumu cenrāžu apstiprināšanu. Ņemot vērā to, ka Memoriālo muzeju apvienības cenrādī ietveramie pakalpojumi papildus ir jāizvērtē arī pēc būtības, pēc Memoriālo muzeju apvienības nolikuma apstiprināšanas Memoriālo muzeju apvienība un Kultūras ministrija izvērtēs Memoriālo muzeju apvienības sniegtos pakalpojumus un sagatavos attiecīgu Ministru kabineta tiesību akta projektu, kurā citu starpā tiks ietverti arī jautājumi, kas saistīti ar Memoriālo muzeju apvienības statusu maiņu.  Atbilstoši Ministru kabineta 2009.gada 2.jūnija noteikumu Nr.504 „Valsts aģentūras „Memoriālo muzeju apvienība” nolikums” 3.punktam aģentūrai ir šādas funkcijas:  1. komplektēt un apstrādāt kultūrvēsturiskos materiālus par Latvijas kultūrvēsturei nozīmīgu personību – Raiņa, Aspazijas, Jāņa Akuratera, Krišjāņa Barona, Jaņa Rozentāla, Rūdolfa Blaumaņa, Andreja Upīša un Ojāra Vācieša (turpmāk – personības) dzīvi un radošo darbību;  2. nodrošināt Nacionālā muzeju krājuma pieejamību sabiedrībai;  3. veikt personību dzīves un radošās darbības zinātnisko izpēti;  4. organizēt ar personību dzīvi un radošo darbību saistītus izglītojošus pasākumus, nodrošinot komunikāciju ar sabiedrību.  Īstenojot funkciju „komplektēt un apstrādāt kultūrvēsturiskos materiālus par Latvijas kultūrvēsturei nozīmīgu personību – Raiņa, Aspazijas, Jāņa Akuratera, Krišjāņa Barona, Jaņa Rozentāla, Rūdolfa Blaumaņa, Andreja Upīša un Ojāra Vācieša dzīvi un radošo darbību”, Memoriālo muzeju apvienība sadarbojas ar Rakstniecības un mūzikas muzeju, jo ar 2009.gada 2.jūnija Ministru kabineta rīkojuma Nr. 369 „Par valsts aģentūras „Rakstniecības muzejs un rakstniecības, teātra un mūzikas kolekciju krātuve” un valsts aģentūras „Memoriālo muzeju apvienība” izveidi un valsts aģentūras „Rakstniecības, teātra un mūzikas muzejs”, valsts aģentūras „Ojāra Vācieša memoriālais muzejs” un valsts aģentūras „Andreja Upīša memoriālais muzejs” reorganizācija” 6.1.1.punktu tika noteikts, ka “Rakstniecības muzejs un rakstniecības, teātra un mūzikas kolekciju krātuve” (ar 2009.gada 8.decembra Ministru kabineta noteikumiem Nr.1412 muzeja nosaukums – Rakstniecības un mūzikas muzejs) veic rakstniecības, teātra un mūzikas kolekciju **centralizētā krājuma** saglabāšanu un izmantošanu. Tādējādi muzeju apvienības struktūrvienības, kas pirms reorganizācijas darbojās Rakstniecības, teātra un mūzikas muzeja sastāvā, neveido savas krātuves, bet to sakomplektētos un apstrādātos kultūrvēsturiskos materiālus nodod glabāšanā Rakstniecības un mūzikas muzejam. Šī darba koordinēšanai ir izveidota Muzeju apvienības un Rakstniecības un mūzikas muzeja apvienotā krājuma komisija.  Tikai daļa no muzeja krājuma pieejamības, pētniecības un izglītojošā darba funkcijām ir saistītas ar maksas pakalpojumiem. Lai muzejs sagatavotu maksas pakalpojumus, tam ir jāveic muzeja darbības mērķiem atbilstošo materiālu un ar tiem saistītās informācijas komplektēšana, jānodrošina A.Upīša un O.Vācieša materiālu aprūpe, uzskaite un pārvaldība, jāveic ar personībām saistītu muzeja krājuma materiālu zinātniskā pētniecība, jānodrošina muzeja darbībai nepieciešamās infrastruktūras uzturēšana. Maksas pakalpojumu rezultātā iegūtie resursi nav pietiekami minēto muzeja pamatvajadzību nodrošināšanai.  Ņemot vērā to, ka, īstenojot Muzeju likuma 7. panta otrajā daļā noteiktās muzeju funkcijas, Memoriālo muzeju apvienība pirmkārt veic tādas pamatfunkcijas, kas nav saistītas ar maksas pakalpojumiem, bet muzeja sniegtie maksas pakalpojumi ir pakārtotas, no muzeja krājuma darba un pētnieciskā darba funkcijām izrietošas darbības, kā arī to, ka muzeja budžeta resursu sadalījumā lielāko daļu veido līdzekļi, kas tiek saņemti no valsts budžeta, Memoriālo muzeju apvienība neatbilst Publisko aģentūru likumā paredzētajam aģentūras statusam un ir pārveidojams par tiešās pārvaldes iestādi. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir mainīt publiskās aģentūras statusu Memoriālo muzeju apvienībai, izdodot jaunu tiešās pārvaldes iestādes nolikumu, pamatojoties uz Valsts pārvaldes iekārtas likuma 16.panta pirmo daļu.  Noteikumu projektā tiek saglabātas iepriekšējās Memoriālo muzeju apvienības funkcijas, uzdevumi un tiesības, veicot turpmāk norādītās korekcijas.  Nolikuma 1.punktā tiek precizēts un turpmākajā tekstā lietots Memoriālo muzeju apvienības saīsinātais nosaukums – „muzeju apvienība”, kas precīzāk raksturo iestādes būtību, t.i., vairāku personībām veltītu muzeju kopumu.  Lai nodrošinātu skaidru izpratni par Memoriālo muzeju apvienības darbību un struktūru, noteikumu projekta 3.2.punkts papildināts ar to muzeju uzskaitījumu, kas ietilpst Memoriālo muzeju apvienībā.  Nolikuma projekta 5.3.apakšpunktā muzeju apvienības tiesības ir papildinātas ar jaunu normu, kas ļauj muzeju apvienībai sadarboties ar nevalstiskajām organizācijā. Šī norma ir vērsta uz muzeju apvienības darbības mērķa, t.i., personību mūsdienīga atklāsme, pilnvērtīgu īstenošanu sadarbībā ar visplašākajām sabiedrības grupām, tais skaitā tādām, kas ir apvienotas nevalstiskās organizācijās.  Nolikumā tiek precizētas muzeju apvienības tiesības veikt iepirkumus A.Upīša un O.Vācieša muzeja krājuma papildināšanai, jo šie divi muzeji veic arī krājuma komplektēšanas un glabāšanas funkcijas. Ar pārējiem apvienības muzejiem saistītie Nacionālā muzeju krājuma materiāli atrodas Rakstniecības un mūzikas muzeja krājumā.  Nolikumā tiek nosauktas muzeja pārvaldes īstenošanā iesaistītās padomes un komisija, t.i., zinātniskā padome, Memoriālo muzeju apvienības krājuma komisija un Memoriālo muzeju apvienības un Rakstniecības un mūzikas muzeja apvienotā krājuma komisija, kā arī noteikts, kas apstiprina to sastāvus un nolikums.  Nolikums papildināts, nosakot, ka muzeja finanšu līdzekļus veido arī projektu konkursos piešķirtie līdzekļi.  Nolikumā ietverts jauns muzeja darbības pārskatu sniegšanas veids, nosakot, ka muzejs reizi gadā sniedz pārskatu par muzeja funkciju izpildi Latvijas digitālajā kultūras kartē. Nolikumā noteikts, ka muzejs pēc Kultūras ministrijas pieprasījuma sniedz informāciju par tā darbību un finanšu līdzekļu izlietojumu.  Ar noteikumu projekta pieņemšanu tiks izpildīts Publisko aģentūru likuma pārejas noteikumos 2.punktā ietvertais Ministru kabineta uzdevums.  Paredzēts, ka noteikumu projekts stāsies spēkā ar 2013.gada 1.janvāri, ņemot vērā Valsts sekretāru 2012.gada 28.jūnija sanāksmes protoklollēmuma (prot. Nr. 26, 52. §) noteikto. |
| 5. | Projekta izstrādē iesaistītās institūcijas | Kultūras ministrija, valsts aģentūra „Memoriālo muzeju apvienība”. |
| 6. | Iemesli, kādēļ netika nodrošināta sabiedrības līdzdalība | Projekta ietvaros netiek mainītas valsts pārvaldes funkcijas un uzdevumi, un to realizācijas modelis, kas skartu sabiedrības intereses, to iespējamo ierobežošanu vai paplašināšanu. |
| 7. | Cita informācija | Nav |

*Anotācijas V un VI sadaļa – projekts šīs jomas neskar.*

|  |  |
| --- | --- |
| **II. Tiesību akta projekta ietekme uz sabiedrību** | |
| 1. Sabiedrības mērķgrupa | Sabiedrība kopumā, kā arī Memoriālo muzeju apvienības darbinieki - 58 amata vietas. |
| 2. Citas sabiedrības grupas (bez mērķgrupas) kuras tiesiskais regulējums arī ietekmē vai varētu ietekmēt | Memoriālo muzeju apvienības sadarbības partneri. |
| 3. Tiesiskā regulējuma finansiālā ietekme | Noteikumu projektā paredzēts, ka tiešās pārvaldes iestāde ir attiecīgās aģentūras funkciju, tiesību, saistību, prasību, bilancē esošās mantas, lietvedības un arhīva pārņēmēja, līdz ar to ietekme nebūs jūtama. |
| 4. Tiesiskā regulējuma nefinansiālā ietekme | Noteikumu projektā paredzēts, ka tiešās pārvaldes iestāde ir attiecīgās aģentūras funkciju, tiesību, saistību, prasību, bilancē esošās mantas, lietvedības un arhīva pārņēmēja, līdz ar to ietekme nebūs jūtama. |
| 5.Administratīvās procedūras raksturojums | Projekts šo jomu neskar. |
| 6. Administratīvo izmaksu monetārs novērtējums | Projekts šo jomu neskar. |
| 7. Cita ietekme | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **n-tais gads** | | Turpmākie trīs gadi (tūkst. latu) | | |
| **n+1** | **n+2** | **n+2** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets |  |  |  |  |  |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets |  |  |  |  |  |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Noteikumu projekta īstenošana 2013.gadā un turpmākajos gados tiks nodrošināta esošo Memoriālo muzeju apvienības budžeta līdzekļu ietvaros. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Kultūras ministrija līdz 2012.gada 14.decembrim sagatavos un iesniegs izskatīšanai Ministru kabinetā attiecīgus grozījumus Ministru kabineta 2003.gada 29.aprīļa noteikumos Nr.241 „Kultūras ministrijas nolikums.  Ņemot vērā to, ka Memoriālo muzeju apvienības cenrādī ietveramie pakalpojumi papildus ir jāizvērtē arī pēc būtības, pēc Memoriālo muzeju apvienības nolikuma apstiprināšanas Memoriālo muzeju apvienība un Kultūras ministrija izvērtēs Memoriālo muzeju apvienības sniegtos pakalpojumus un sagatavos attiecīgu Ministru kabineta tiesību akta projektu, kurā citu starpā tiks ietverti arī jautājumi, kas saistīti ar Memoriālo muzeju apvienības statusu maiņu. |
| 2. | Cita informācija | Noteikumu projekta pieņemšanas gadījumā spēku zaudēs Ministru kabineta 2009.gada 2.jūnija noteikumi Nr.504 „Valsts aģentūras „Memoriālo muzeju apvienība” nolikums”. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Memoriālo muzeju apvienība, Kultūras ministrija. |
| 2. | Projekta izpildes ietekme uz pārvaldes funkcijām | Memoriālo muzeju apvienībai tiks mainīts statuss uz tiešās pārvaldes iestādes statusu. Esošās pārvaldes funkcijas nemainīsies.  Kultūras ministrija arī turpmāk īstenos Memoriālo muzeju apvienības padotību. Padotība turpmāk tiks īstenota pakļautības formā (iepriekš – pārraudzības formā), līdz ar to ministrijai būs plašākas pilnvaras padotības īstenošanā. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav |

Kultūras ministre Ž.Jaunzeme- Grende

Vīza: Valsts sekretārs G.Puķītis

2012.12.12. 9:05

J.Garjāns, 67330301

[Janis.Garjans@km.gov.lv](mailto:Janis.Garjans@km.gov.lv)